બીજાને સમજવા બહુ સહેલા છે. પોતાને સમજવાનું જ અઘરું છે. માણસની સમજ એના પરથી નક્કી થતી હોય છે કે એ પોતાને કેટલો સમજે છે. દરેક માણસ એકસરખો જ હોય છે. એક માણસને બીજા માણસથી જુદા પાડે છે એની વિચારવાની શક્તિ, પોતાને સમજવાની તાકાત અને દરેક પરિસ્થિતિને સ્વીકારવાની આવડત. કોઈ ઘટનાની એક બાજુ હોતી નથી. અનેક બાજુ હોય છે. કોઈ ઘટના એક બાજુથી ન સમજાય તો એને બીજી બાજુથી સમજો. આપણે એક બાજુથી જ જોતાં હોઈએ છીએ અને તેને જ સાચી માની લેતા હોઈએ છીએ. બીજી બાજુ સમજાય ત્યારે ઘણું મોડું થઈ ગયું હોય છે. આવું થાય ત્યારે અફસોસ સિવાય બીજું કંઈ રહેતું નથી.